چین کے شہریوں کا خون رائیگاں نہیں جانا چاہیے؛ کراچی خودکش حملے کے بعد بیجنگ کی تنبیہ
کراچی یونیورسٹی میں بدھ کو تدریسی عمل معطل ہے اور تحقیقاتی اداروں نے یونیورسٹی میں لگے سی سی ٹی وی کیمروں کی فوٹیج حاصل کر کے تحقیقات کے دائرے کو بڑھا دیا ہے۔  
کراچی — وزیرِ داخلہ نے کہا کہ وزیرِ اعظم شہباز شریف کی ہدایت پر وہ کراچی جا رہے ہیں جب کہ مجرموں کو قانون کے کٹہرے میں لانے کے لیے وفاقی حکومت بھرپور تعاون کرے گی۔ منگل کی دوپہر کو ہونے والے خودکش دھماکے میں انسٹی ٹیوٹ کے ڈائریکٹر سمیت تین چینی اساتذہ اور ایک پاکستانی ہلاک ہوگئے تھے جب کہ واقعے میں ایک چینی اور ایک پاکستانی زخمی بھی ہوئے ہیں۔ پولیس حکام نے اسے خود کش دھماکہ قرار دیا تھا جب کہ بلوچستان میں آزادی کی تحریک چلانے والی کالعدم تنظیم بلوچ لبریشن آرمی (بی ایل اے) نے اپنے ایک بیان میں واقعے کی ذمہ داری قبول کی ہے۔ اُدھر ایڈیشنل آئی جی کراچی غلام نبی میمن کا کہنا ہے کہ ابھی اس بات کی تحقیقات کی جارہی ہیں کہ بارودی مواد جامعہ کے اندر کیسے پہنچایا گیا۔ تاہم اندازہ ہوتا ہے کہ مکمل ریکی اور منصوبہ بندی کے بعد ہی یہ کارروائی کی گئی کیوں کہ سی سی ٹی وی فوٹیج بتاتی ہے کہ خود کش بمبار کو یہ معلوم تھا کہ چینی اساتذہ کو لانے والی وین کس وقت انسٹی ٹیوٹ میں داخل ہوتی ہے۔ پولیس نے چینی اساتذہ پر ہونے والے حملے کی تحقیقات کے لیے چار رکنی کمیٹی تشکیل دے دی ہے جس کی سربراہی ڈی آئی جی سی آئی اے کراچی کریم خان کررہے ہیں۔ تحقیقاتی کمیٹی کے ذرائع نے وائس آف امریکہ کو بتایا کہ ٹیم یونیورسٹی کے اندر لگے مختلف مقامات پر سی سی ٹی وی فوٹیجز جمع کر رہی ہے۔ جیو فینسنگ اور خود کش حملہ آور کا روٹ میپ کا تعین کیا جا رہا ہے جب کہ اس حوالے سے ایک اور مبینہ خاتون سہولت کار اور اُس رکشہ ڈرائیور کو بھی تلاش کیا جا رہا ہے جو خودکش بمبار کو یونیورسٹی کے اندر لے کر آیا۔ اس کے علاوہ پولیس کو خاتون کے کراچی میں مقیم رشتہ داروں اور اہلِ خانہ کی بھی تلاش ہے جس سے تحقیقات میں پیش رفت ہوسکے گی۔ سیکیورٹی حکام ان اطلاعات پر بھی کام کر رہے ہیں جن کے مطابق خودکش بمبار شاری بلوچ کچھ عرصے قبل ایران اور افغانستان بھی گئی تھیں۔ دوسری جانب جامعہ کراچی میں بدھ کو تدریسی عمل معطل رہا اور کسی غیر متعلقہ شخص کو جامعہ میں جانے کی اجازت نہیں دی گئی جب کہ یونیورسٹی میں رہائش پذیر عملے، اساتذہ اور طلبہ کو بھی رکشے پر جامعہ کے اندر آنے کی اجازت فی الحال نہیں دی جا رہی۔ صوبائی وزیرِ جامعات اور تعلیمی بورڈز اسماعیل راہو کا کہنا ہے کہ اس میں کوئی شک نہیں کہ جامعہ کے اندر خودکش بم دھماکے میں سیکیورٹی لیپس تو ہوا ہے البتہ خودکش بمبار کو روکنا آسان نہیں۔ابھی اس واقعے کے ذمہ داران کا تعین نہیں کیا گیا۔ انہوں نے تسلیم کیا کہ چینی اساتذہ کی حفاظت کی ذمہ داری حکومت ہی کی تھی اور ہے۔ وائس آف امریکہ سے گفتگو کرتے ہوئے اسماعیل راہو نے بتایا کہ اس حوالے سے پہلے خدشات تو موجود تھے اور یہی وجہ ہے کہ چینی اساتذہ کو یونیورسٹی کی سیکیورٹی کے علاوہ رینجرز کی سیکیورٹی بھی حاصل تھی اور ان کی نقل و حرکت کو پہلے ہی محدود کیا جاچکا تھا۔ اسماعیل راہو نے بتایا کہ یونیورسٹی میں اس وقت 200 کیمروں، میٹل ڈیٹیکٹرز اور واک تھرو گیٹس کی ضرورت ہے، ان تمام سیکیورٹی کی ضروریات کو پورا کرنے کے لیے فوری اقدامات کیے جارہے ہیں جب کہ صوبے بھر کی جامعات میں سیکیورٹی کے اقدامات بڑھانے کا بھی حکم دیا گیا ہے۔ حکام نے بتایا کہ اس وقت کراچی یونیورسٹی میں پانچ اور این ای ڈی یونیورسٹی میں سات چینی اساتذہ مقیم ہیں۔ جن کی سیکیورٹی مزید سخت کر دی گئی ہے۔ جس کی ذمے داری کا دعویٰ کالعدم بلوچ لبریشن آرمی نے کیا ہے کوئٹہ میں وائس آف امریکہ کے نمائندے مرتضیٰ زہری سے بلوچستان کے امور پر لکھنے والے صحافی کیّا بلوچ نے گفتگو کرتے ہوئے بتایا کہ کراچی یونیورسٹی میں مبینہ طور پر خود کش حملہ کرنے والی خاتون شاری بلوچ کا تعلق بلوچستان کے ضلع کیچ سے تھا۔ اشاری بلوچ عرف برمش اپنے آبائی ضلع کیچ میں پرائمری اسکول کی ٹیچر تھیں۔ انہوں نے 2014 میں بی ایڈ اور 2018 میں ایم ایڈ کی ڈگری مکمل کی۔شاری بلوچ نے بلوچستان یونیورسٹی سے زولوجی میں ماسٹر کیا تھا جب کہ وہ علامہ اقبال اوپن یونیورسٹی کے تربت کیمپس سے ایم فل کر رہی تھیں۔ شاری بلوچ کے خاندانی ذرائع نے اس بات کی تصدیق کی ہے کہ کراچی یونیورسٹی میں غیر ملکیوں پر خودکش حملہ کرنے والی خاتون شاری بلوچ ہی تھیں۔ خاندانی ذرائع کے مطابق شاری بلوچ کے دو بچے ہیں، جن میں ایک چھ سالہ بیٹا اور پانچ سال کی بیٹی ہے۔ ان کے شوہر دانتوں کے ڈاکٹر ہیں جب کہ ان کے والد ایک سرکاری ادارے میں ڈائریکٹر کے طور پر خدمات انجام دیتے رہے ہیں جب کہ وہ تین سال تک ضلع کونسل کے رکن بھی رہے ہیں۔ شاری بلوچ کا تعلق تعلیم یافتہ اور متمول خاندان سے تھا۔ ان کے والد نے حال ہی میں تربت یونیورسٹی میں بطور رجسٹرار خدمات انجام دیں جب کہ تین سال تک ضلعی محتسب ٹیم کا حصہ رہے اور واٹر اینڈ سینی ٹیشن ایجنسی (واسا) کے ڈائریکٹر رہے۔ شاری بلوچ کے تین بھائی اور چار بہنیں ہیں۔ ان کے ایک بھائی تحصیل دار اور سرکاری افسر ہیں۔ ایک اور بھائی مقامی عدالت میں کام کرتے ہیں۔ ان کے ایک چچا ایک ریٹائرڈ پروفیسر، مصنف، اور ادبی شخصیت ہیں جب کہ دو چچا زاد بھائی ڈاکٹر ہیں۔ بی ایس او آزاد سے وابستگی کے باوجود شاری بلوچ نے اپنی طالب علمی کے دوران خود کو لو پروفائل رکھا۔ کیّا بلوچ کہتے ہیں کہ یہ جاننا مشکل ہو سکتا ہے کہ شاری بلوچ کو مسلح جدوجہد میں شامل ہونے کے لیے کس چیز نے اکسایا۔ تاہم وہ طالب علمی کی زندگی میں بلوچ اسٹوڈنٹس آرگنائزیشن (بی ایس او) آزاد کی رکن رہی تھیں۔ کیّا بلوچ نے بتایا کہ شاری بلوچ کے خاندان کا کوئی فرد لاپتا یا جبری گمشدہ نہیں ہے۔ ان کے ایک چچازاد بھائی کیچ میں 2018 میں فوجی آپریشن کے دوران ہلاک ہوئے تھے۔ انہوں نے مزید کہا کہ شاری بلوچ عرف برمش پرائمری اسکول ٹیچر نہیں تھیں بلکہ وہ سیکنڈری اسکول ٹیچر تھیں اور گزشتہ چھ ماہ سے اسکول سے غیر حاضر تھیں ۔ انہوں نے بتایا کہ ڈسٹرکٹ ایجوکیشن آفیسر نے شاری بلوچ کو شوکاز نوٹس جاری کیا تھا البتہ انہوں نے اس نوٹس کا کوئی جواب نہیں دیا۔